## Uredba o osnivanju Srednje glazbene škole "Ferdo Livadić" u Samobo

### NN 71/1999 (8.7.1999.), Uredba o osnivanju Srednje glazbene škole "Ferdo Livadić" u Samobo

# **VLADA REPUBLIKE HRVATSKE**

Na temelju članka 12. stavka 2. Zakona o ustanovama ("Narodne novine"
br. 76/93 i 29/97) i članka 29. stavka 1. Zakona o srednjem školstvu ("Narodne
novine", br. 19/92, 26/93, 27/93 i 50/95), Vlada Republike Hrvatske je
na sjednici održanoj 1. srpnja 1999. godine donijela

## **UREDBU**

### **O OSNIVANJU SREDNJE GLAZBENE ŠKOLE "FERDO LIVADIĆ" U SAMOBORU**

Članak 1.

Ovom Uredbom osniva se javna srednja škola pod nazivom: Srednja glazbena
škola "Ferdo Livadić".

Sjedište Srednje glazbene škole "Ferdo Livadić" (u daljnjem tekstu:
Škola) je u Samoboru, Trg Matice hrvatske 3.

Članak 2.

Osnivač Škole je Republika Hrvatska, a prava i dužnosti osnivača vrši
Ministarstvo prosvjete i športa.

Članak 3.

Djelatnost Škole je izvođenje nastavnog plana i programa srednje glazbene
škole u četverogodišnjem trajanju za zanimanja: glazbenik klavirist, glazbenik
violinist, glazbenik violončelist, glazbenik gitarist, glazbenik flautist,
glazbenik klarinetist, glazbenik trubač, glazbenik harmonikaš, glazbenik
pjevač i glazbenik - teoretski smjer.

Škola će početi s radom u skladu s rješenjem Ministarstva prosvjete
i športa.

Članak 4.

Školom upravlja školski odbor.

Školski odbor:

- donosi godišnji plan i program rada Škole i prati njegovo ostvarivanje,

- donosi statut Škole, u skladu sa zakonom,

- odlučuje o financijskom planu i godišnjem obračunu Škole,

- daje ravnatelju mišljenja i prijedloge o pitanjima od interesa za
rad Škole,

- obavlja druge poslove u skladu sa statutom Škole, ovom Uredbom i zakonom.

Članak 5.

Ravnatelj Škole je poslovodni i pedagoški rukovoditelj Škole.

Ravnatelj Škole:

- predlaže godišnji plan i program rada Škole,

- organizira rad i poslovanje Škole,

- zastupa i predstavlja Školu i odgovara za zakonitost njenog rada,

- donosi odluke o zasnivanju i prestanku radnog odnosa djelatnika Škole,

- obavlja druge poslove u skladu sa statutom Škole, ovom Uredbom i zakonom.

Članak 6.

Djelokrug i način odlučivanja školskog odbora i ravnatelja, te broj
i način izbora članova školskog odbora utvrđuje se statutom Škole u skladu
sa ovom Uredbom i zakonom.

Članak 7.

Stručna tijela Škole su nastavničko i razredno vijeće Škole.

Ustroj i djelokrug nastavničkog i razrednog vijeća uređuju se statutom
Škole, u skladu sa zakonom.

Članak 8.

Sredstva potrebna za osnivanje i početak rada, te redovnu djelatnost
Škole u 1999. godini osiguravaju se u proračunu Grada Samobora.

Sredstva za redovnu djelatnost Škole u školskoj 1999/2000. godini, počev
od 1. siječnja 2000. godine, te narednim školskim godinama, osiguravat
će se iz sredstava državnog proračuna i drugih izvora, u skladu sa zakonom.

Članak 9.

Škola može stjecati, opterećivati i otuđivati nekretnine i drugu imovinu
čija vrijednost nije veća od 100.000,00 kuna.

Za stjecanje, opterećivanje i otuđivanje nekretnina i druge imovine
veće od iznosa iz stavka 1. ovog članka Škola mora pribaviti suglasnost
Ministarstva prosvjete i športa.

Članak 10.

Ako Škola ostvari dobit, koristit će je isključivo za obavljanje i razvoj
djelatnosti Škole.

Članak 11.

Za gubitke nastale u poslovanju kao i za druge obveze Škola odgovara
cijelom svojom imovinom.

Osnivač Škole za obveze Škole odgovara solidarno i neograničeno.

Članak 12.

Postupak izbora ravnatelja Škole pokrenut će se nakon donošenja statuta
Škole i konstituiranja školskog odbora.

Do izbora školskog odbora i ravnatelja Škole imenuje se privremeni ravnatelj
Škole.

Članak 13.

Privremeni ravnatelj Škole donosi privremeni statut Škole uz prethodnu
suglasnost Ministarstva prosvjete i športa, te obavlja druge poslove u
vezi s registracijom i početkom rada Škole.

Članak 14.

Ministarstvo prosvjete i športa imenovat će privremenog ravnatelja Škole
najkasnije u roku od 15 dana od dana stupanja na snagu ove Uredbe.

Članak 15.

Privremeni ravnatelj Škole donijet će privremeni statut Škole najkasnije
u roku 30 dana od dana stupanja na snagu ove Uredbe.

Statut iz stavka 1. ovog članka primjenjivat će se dok školski odbor
ne donese odluku o njegovu preuzimanju, odnosno dok ne donese novi statut
Škole, u skladu sa zakonom.

Na odredbe statuta Škole suglasnost daje Ministarstvo prosvjete i športa.

Članak 16.

Ova Uredba stupa na snagu osmog dana od dana objave u "Narodnim novinama".

Klasa: 602-03/98-02/04
Urbroj: 5030104-99-1
Zagreb, 1. srpnja 1999.

Potpredsjednik
**mr.** **Borislav Škegro,** v. r.

Uredba, NN 71/1999-1303